# Livre de Sibile

Il furent dis sibiles Gentils dames nobiles Ki orent en lur vie Espirit de prophecie E nuncioient a la gent De lur avenement Diseient aventures De diverses mesures Si com dient auctur E li mestre plusur Sibile erent nomees E sages apelees Tutes femmes savantes Ki erent devinantes La premiere fu nee En Perse la citee La secunde en Libie La tierce en Delfie La tierce Delfica Les batailles nuncia Ki avindrent a Troie E de doel e de joie La quarte fu nomee Chimera apelee E fu en Lumbardie E nee e norrie La quinte sibilla Out nun Eristria Ceste fu engendree En Babiloine e nee De l’isle Eristria Ou ses livres laissa Fu issi apelee Eristria a numee La siste sibilla E le out nun Cassandra La setime fu nomee Par dous nuns apelee L’un fu Chimera L’autre Elmateia E l’utime sibilla Elisospontia La neofime sibilla Out nun Marmutia La disme sibilla En mains lius conversa En griu fu apelee Tiburtina nomee En latin l’apelerent Ebuleam la nomerent Ceste fist escriptures De diverses mesures Iceste fu plus sage E de mut haut parage En Macedoine ala E iluec preecha E in Crostachiam In Gagulleiam E in Cisiliam E in Pamphiliam In Egypte en ala E illuec preecha E le fu en Babiloine E si fu en Sydoine Iceste fu reine Seinte Clo devine Iceste a meinte gent Dist lur avenement Ceste diste prophecie Del Fiz Seinte Marie C’al rei Salomun Prist ele deputaisun A Rome fu mandee Pur sa tresgrant renomee Li reis Tracianus Empereres de Dius A Rome la cité Od grant nobilité La fist a lui venir Pur oir sun plaisir Ele lur dist prophecie Del Fiz Seinte Marie Par un soinge briefment Tut lur avenement E mut apertement Del jur de jugement Cum ore poez oir Si vus vient a pleisir Volez bien le sai E ore le vus dirrai Hic incipit liber regine Sibille En une nuit cent home Tut del cené de Rome Sungerent veirement El ciel el firmament Noef soleilz colorez De diverses clartez li premiers d’orient Sur terre ert mut lusant Li secund ert maior D’arine color Li tierz sanglanz estoit Dedenz reflambissoit Fenins espoentables E asez reluisables Li quarz d’autre semblant E roges e sanglant E quatre rois getoit E vers midi raioit Li quinz ert tenebrus E tut sanglant esdrus Come lampe luisant Cum tone en escleirant Li sist a estros Esteit mut tenebros Dedenz un aguillun Come d’escorpiun Li setime estoit sanglant Espoentant forment E une neire espee Ert el mi liu formee Li utimes ert sanglant E il maismement En mi avoit color Un poi de resplendor Li noefimes a estros Estoit mut tenebros Tant sulement avoit Un seul rai ki lusoit Ceo sungierent li cent De la romaine gent E Rome vint sibille A Rome la nobile Li Romain s’esmenerent De la beauté qu’il virent Kar la reine ert mut Halegre en sun vult E de cler voiement E bel parlout a la gent E de tute beauté Out le cors aurné E umblement parlout E mut se humiliout E cil qu’il escotout En li se delitout Dunc furent asemblé Li cent par del sené Ki le sunge sungierent La roine araisonerent Hic locuntur Romani ad reginam Mestre dame regine Seinte chose divine Certes en vostre eé Femme de ta beauté Unkes mes ne veimes N’en parler n’en oimes Dame nus te prium Di nus la vision K’en une nuit tut cent Veimes veirement Noef soleilz merveillus De diverses colurs Di nus quei signefie Sunge de tel baillie Dunc respunt Sibille La roine nobille Il n’est mie raisun Ke cest avisiun Soit en lui mustré U il ait ordee Mes al munt en alon Ki Apenin a nun E ilueoc vus dirrai E si anuncierai Ceo ke deit avenir Ke ne purra faillir A Romains en verité E a ceste cité Einz el munt sunt alé Come ele a comandé A ceus a demandé Ki le sunge unt sungé Dites la visiun Nus la vus respunderum E cil veraiement Distrent leur voiement E ele lur respundi Quant lur sunge out oi Noef soleilz voirement Demustrent tute gent Ki unt esté e sunt E ki uncore naistrunt Les diverses colors Mustrent diverses morz Ki unt esté e sunt E uncore avendrunt Ore dirai aventures De diverses mesures Ki vendrunt en verité Ja n’en iert trestorné Tresk’al definement Del jur e de jugement Ke li munz prendra fin Si cum dient devin E ore comencerum De nostre avisiun Hic loquitur sibilla de primo sole Li soleilz del orient Li premiers mustre gent Simple e cler amant Franchise voir disant E duz e atempré De grant benigneté Amant confortement De la povre gent E en Deu asez sage E simple de corage E li secunz solailz Mustre les dous feeils Lur vie ert resulable E mut en Deu creable E Deu colouerent Sanz malice le serrunt En terre habiterunt De lur travail viverunt Li tierz soleils signefie La gent de cruel vie Ki gent encuntre gent Conbaterent veirement Grant batailles ferunt En Rome e avendrunt Li quarz soleilz veirement Demustre autre gent Ki tant cruel serrunt Ke Deu reneirunt Ke des Hebreaus Naistra en itel tens Une femme Marie Ki ert de seinte vie E un espus avra Joseph nomé serra E de cele naistra Ke oem engendra D’Esperit le Fiz Dé Jhesu Crist ert apelé Virge fu e serra E virge parmaindra E ki de li naistra Veirs home e Deu serra Si cum prophete ou dit Pur veir en lur escrit La lei aemplira E la soi ajoindra E sun regne serra E tuz jurs parmeindra A icel liu naissant Angles ierent chantant A destre e a senestre Chanterunt de lur mestre Gloire seit a haut Dé De bone volenté E desur lur vendra La voiz ki nunciera Cil est mis fiz amez Icist seit escoutez Prestres hebreus esteient Ileoc ki ceo oeient Distrent li fierement E mut desdeignaument Ceo est orible raisun Ke nus ici oium Taise soi la roine E ceste raisun fine Sibille respundi As provoz quoi O vus pie gent Ceo est voirs veirement Tut issi avendra Remaneir ne purra Mes tant cruel serret Ke en lui ne crerrez Dunc distrent li Ebreu Quant il virent lur liu Nus en lui ne crerrum Kar nostre lei avum Si com Deus comanda A nos peres dona Serreit ceo dunc envein Retrarroit il sa main Aprés ceo dist Sibille La roine nobille Deus de ciel iceo dit Pur voir en sun escrit Ke un fiz engendra Ki lui resemblera E com jeo ki crestira Par eé k’il avera Vers lui se drescerunt Li roi ki dunc serrunt E li prince de terre Cuntre lui prendrunt guere E Cesar Augustus En icel tens iert ducs E mut cler nun avra En Rome regnera Tote terre tendra A soi la surmetra E dunc s’asemblerunt Prestre hebreu ke il serunt Encuntre Crist irrunt E ses faiz despirunt A lur mains le prendrunt E si farrierunt El saint vis ke verrunt Venim escoperunt E sun nu dos baterunt Colees li durrunt Tut iceo suffera Ja mot ne sonera Feil e eisil ke averunt A beivre li durrunt E en fust le penderunt E ileoc l’occirunt Mes nient ne vaudra Kar il relevera A tierz jur veirement Se mustra a gent Si disciple i serrunt Ke tut iceo i verrunt E el ciel le verrunt Munter sus cuntre munt Ou sun regne iert sanz fin Si cum dient devin Ceo preecha Sibille La roine nobille As Romains en verité Ore est tut averé Pus lur dit avant Del quint soleil semblant La quinte gent serra E ceo avendra Ke Jhesu Crist eslira Dous pescheurs prendra Sa loi enseignera Si lur comandera Ceo ke il lur ad apris Ke il dient tut dis Cil par munt irrunt La lei Deu nuncierunt E tant par ierent sages Setante e dous lignages Saverunt la gent del mund A Deu convertirunt Crestien devendrunt En la lei Deu crerrunt E li siste soleilz Ne vus iert pas feils A vus di jeo Romain Bien en seez certein Ceo est li siste age Ke vus fra damage En iceste cité De Rome en verité Granz batailles averois Par treis anz e un mois Di setime solailz serra Autre gent ki naistra Des rois s’esdrescerunt E mut grant mals ferunt En la briene terre Pur Deu ke il ferunt guere L’utime solailz signefie L’utime gente d’autre vie K’a Rome vendrunt E mut la destrurunt Romain se combaterunt E mut destruit serrunt Femme enceinte ullerunt Mut se dementerunt Quant s’entrescunterunt Entre eus guaimenterunt Dirunt las ke ferum Quidez ke perissum A vus di jeo Romain Bien en seez certein Iceo a vus avendra Tresturné ne serra E li noefmes soleilz Vus iert un poi feeils Ki tenebrus estoit E un sul rai avoit Sachez la tenebrur Signefie dolur E un rai est mustrance De un gent sanz doutance Ore dirrai aventures De diverses mesures K’a vus e a gent Avendrunt voirement Tresk’al definement Del jur de jugement Ke li munz prendra fin Si cum dient devin E oez ore coment De vus comencement Li prince en verité De Rome la cité Forment se drescerunt Mut de gens destrurrunt E puis se drescerunt Dous rois k’aprés vendrunt De la terre desiree Ki forment grant matire E si graunt ost averunt Ke cunter nel purrunt Nel purrunt plus numbrer Ke gravele de mer Les citez purprendrunt Reaumes cunquerrunt E Rome e Romanie Avrunt en lur baillie Tresqu’en Macedoine E tresqu’en Sidoine Dunc iert espandement Del sanc de meinte gent E la gent tremblerunt Ki de eus parler orrunt Les citez tremblerunt Les gens ki isserunt E destruirunt la gent Tresk’en orient E dous reis pus vendrunt Ki de Egypte serrunt Ki quatre rois veintrunt E iceus destrurrunt E lur ost occirunt E tuz les destruirunt E iceus ierent rois Par trois anz e sis mois E aprés ceo vendra Uns rois ki regnera E li nuns k’il avera Par .C. comencera E cist rois sanz faille Poanz iert en bataille E trente anz regnera Un temple a Deu fera La loi aemplira Ci justise fera Pur amur Deu en terre Suffra mut guere Aprés ceo finera S’alme as mains Deu serra Uns autre rois vendra Ki aprés regnera Kar il occis serra Aprés cest roi vendra Autre ki regnera Par .B. comencera Li nuns k’il avra E de cest .B. vendra Audun ki rois serra E de Audun istra .A. .E. de .A. si vendra .A. E icest secund .A. Bataillerus serra E de cestui naistra Un rois ke aprés vendra De sun nun veirement .R. iert comencement E de cestui naistra Uns rois ki forz serra .L. iert comencement De sun nun voirement E sachez icist rois Desur dis e noef rois Sa poesté serra E pus si finera Aprés cest vendra Uns rois françois serra Par .K. comencera Li nuns k’il avera Icist serra bien granz En bataille puissanz Misericors serra E justise fera E povres amera E Deus le honura De la grace de Dé Iert issi aurné Par voie ou il irra Arbre lui clinera E ewe retrerra E passer le lerra Ne ains ne puis en Rome N’en avra mes tel home Aprés cestui serra Uns rois ki regnera .A. iert comencement De sun nun voirement E aprés si vendra Uns rois ki regnera De sun nun voirement Iert .B. comencement Vint e dous rois serrunt Ki aprés cest vendrunt Par .B. comencerunt Li nun qu’il averunt Ci est aukes oscure
La sibille escripture E de derain rei Li nun serra par .B. Uns rois le lui eistra Bataillerus serra Par .A. comencera Le nun qu’il avera E par mer e par terre Suffra mut grant guere Forement iert envais De tuz ses enemis E exillié serra Fors del regne murra E es mains Deu serra L’alme quant la lerra Aprés cestui vendra Uns rois ki regnera Par .A. comencera Li nuns qu’il avra Saissuns iert d’une part E d’une autre bart Grant poesté avra En la terre ou serra E bien se cumbatera Ses enemis veintra Aprés cest roi vendra Autre ki regnera Par .O. comencera Li nuns qu’il avera Mut iert poestifs Sur les enemis. E justise fera E par droit jugera De cest roi par nun .O. Revendra un autre .O. Ki mut poans serra Forement travaillera A sun tens avendrunt Batailles e serrunt En paene gent E crestiene gent E giu serrunt vencuz E lur sanc espaunduz Sun quor od Deu avera E set anz regnera E aprés ceo naistra De sa femme k’avera Uns rois maleurus E pleins de males murs Par .O. comencera Li nuns qu’il avra E cist serra lecchieres Homicide, tricheres Sanz foi, sanz verité Mut iert de mal pensé Par lui serrunt mut maus E pecchié criminaus E grant espandement De sanc memement Iglises destruera Tel poesté avera E en autre regne De sa grant mauvesté Esamples emprendrunt E batailles ferunt Dunc se drescerunt gent Encuntre autre gent Cil de Capadocie E cil de Pamphilie A cest roi combaterunt E si le destruirunt Pur ceo ke el regné N’en iert par droit entré E quatre anz regnera Aprés ceo finera Aprés ceo roi vendra Ki regnera Par .A. comencera Li nuns qu’il avera Granz batailles surderunt E sun tens averunt Entre les Agareies E entre les Gregeis Entre paene gent Iert bataillé forment Sirie escumbaterunt Pentapolim prendrunt Cist rois iert lumbart E si ert de mal art Uns reis aprés vendra De Sessoine serra Li nuns k’il avra Par .E. comencera Icist se cumbatera As Lumbarz sis veintra Forz e puissanz serra Mes poi tens regnera Dunc Agariens E li Tranniens Garente destruirunt E Barro purprendrunt E le pais ardrunt Muz citez proierunt Voudrunt venir a Rome Ja ne troverunt home Ki lur seit cuntre estant For Deu li tut puissant Dunc cil d’Armenie Firent grant cumpaignie E Perse detruirunt Les citez ki i sont E les citez guastees N’ierent plus recovrees E si vendrunt corant Si poinent purpernaunt E de juste orient Fosses firent la gent Romains escumbaterunt E les maintendrunt Un poi pais tendrunt E aproef se murrunt Aprés iceo vendra Uns rois ki regnera Bataillerus serra Jeropolim prendra Les temples destrura Les idles ke il verra Idunkes se devendrunt musches Hanetuns e lanstoses Ki les fruiz mangerunt Ki en terre serrunt Par icele vermine Vendra mut grant famine El regne Cecelie E en Capadocie E dunc se finera E autant remeindra Uns rois aprés vendra Sessonien serra Fort iert e cumbatant En bataille puissant Desdeignerunt la gent E voisin, e parent En cel hure avendra Frere autre traira Entres se murdriront La mort desirerunt Al pere e a la mere E li freres del frere En cel tens od dulur Girra frere od sorrur Entre hummes iert baillié De trestut eresie Mut granz mals avendrunt E en terre naistrunt Viel home ki serrunt Od les verges girrunt E maus prestres serrunt Puceles deceverunt Esvesques malfeisant E de mal enseignant De eus prendra l’en essample De mut mals sanz doutance De sanc espandement En terre iert voirement Sanz temples destruirunt Et si mergullerunt E fornicatiun Al people iert a bandon E mut autres ordures De diverses mesures E la grant felonie De sodomiterie Tel ordee serra Ke cil ke la fra Quant de sei pensera Pur plus vil s’en avra En sun esgardement Se despira forement Home avrunt males murs Guerrieres ravisseurs E justise harrunt Fauseté amerunt E jugeur romain Ierent faus e vain Si ui dit verité Demain serra remué Coveitise d’aveir Les fra naier voir Tut a lur escient Ferum faus jugement E sachez en ceus jurs Home ierent robeurs Coveitise e parjuire De bien averunt en hure E averunt en cherité Les duns de fauseté E a la loi destrurunt E verité harrunt Terremote serra En muz lius avendra Les idles neirunt En plusurs lius fundrunt Pestilences vendrunt En plusurs lius serrunt E d’ommes e d’avoir Iceo sachez pur veir E grant mortalité Iert d’omes en verité Gasté iert le pais E terre des enemis Li faus deus icherrunt Conforter nes purrunt E ceo a dit Sibille La roine nobille Ne me tenez pur fole Veraie ert ma parole Averer l’estrovera Tut issi avendra E aprés ceo vendra Uns rois se drescera Par .B. comencera Li nuns qu’il avera Batailles avendrunt En sun tens e serrunt E dous anz regnera Pus autre rois vendra Par .A. comencera Li nuns qu’il avera Le regne purprendra Rome deguastera E poesté sur lui N’averunt si enemi Kar fort iert e puissant Bon justise faisant Droit jugement fra E povres meintendra E meint bel jur vivere E puis si finera Aprés cest roi vendra Autres ki regnera Par .B. comencera Li nuns qu’il avra Doze rois puis vendrunt Ki aprés regnerunt Par .B. comencerunt Li nun qu’il averunt E li dereins rois Ki ert de ceus rois De Lumbarz serra Prés de cent anz vivera E aprés ceo vendra Uns rois ki regnera Par .E. comencera Li nuns qu’il avra Sessoniens serra Damnedeu le harra Dunc iert comencement De lur veraiement De le comencement Del mund vout tel torment Mult batailles serrunt En cel jur avendrunt Mut tribulacions De sanc effusions Terremote serra En plusurs lius vendra Kar citez avendrunt E plusurs lius serrunt E terre exillera E achaitivera E ne n’iert a cel di Ki desdie enemi Deus ert dunc corocez E a la terre niez De Rome ierent la gent En gleive e en turment E si ert enfroidi En la main de cel roi Li humme erent traitre Coveitus e traitre Ravisseur serrunt E les povres harrunt Simples genz destruirunt Tricheurs maintendrunt E plein de felonie Amans vouterie E humme iert chaitif Suffratus e mendif E n’en avera foisun Li biens de lur maisun Ne il n’ierent heom en terre Ki pur eus face guerre Ne ki pur lur mesfet Nule merci en ait Hai de male guise Tut pur lur coveitise E dunc se drescera Uns rois ki regnera Ki ert de griue gent E de romaine ensement E avra nun Costans E iert gentils e francs E granz iert d’estature Beaus par esgardure De vut resplendissable E forement convenable E de tute beauté Si membre iert furmé Trente e dous anz i tendra Regne, e governera E ses jurs avendrunt Granz plentez e serrunt E terre e fruit durra E grant plenté serra Pur un denier d’argent Vendrunt mui de furment Mui de vin denier Mui de oile un denier Cist rois avera l’escrit Devant ses oilz ki dit Li rois ki ert de Rome Prince ert de chescun homme Des regnes ensement E de crestiene gent Tutes idles rendra E citez purprendra Les citez ensement De la paene gent Mahumet brisera Lur temples destruira E de trestut paiens Fra il crestiens La croiz Jhesu lever Par temples aorer E Grecient vendrunt Lur mais a Deu dorrunt Ethiopien, devendrunt crestien La croiz fera lever Jhesu Crist aourer Ki ne la orera Par sun gleive murra E cum aemplira Le tens qu’il finera Trente e dous anz vivera E puis si finera Mes judeu vus di Ierent ainz converti En dampnedeu crerrunt E sil aorerunt E sulunc escripture Saint iert sa sepulture En cel jur avendra Sauvé serra Juda Nel di del treitur Ki trai sun seignur Mais de judeve gent En est l’entendement E regnera bel Li peoples de Israel E cel tens avendra Ke li princes naistra De tote felonie E de tute eresie De la lignee Dan Serra nez li sathan Antecrist avera nun Li sathans dunt traitum Pur ceo iert apelé Antecrist le maufé Qui ert contraire a Crist Li maufei Antecrist Icist iert dunt traitum Fiz de perdiciun Chief d’orguil e de folie E mestres de eriserie De malice plenté E de tute cruelté Le mund tresturnera E merveilles fera E granz signes fera E fausetez faindra Par art de chanterie Fera croire heresie Devers le ciel venir Le feu a sun pleisir A sun avenement Anuncierent la gent Ki demerrunt la vie De trestut eresie En Babiloigne iert niez Li sathans forsenez E terre tremblera Kant Antecrist naistra Solail s’escurera E sa mere murra E guerdun avera Cele ki le portera Diable od lui serrunt Mal lui enseignerunt E iert en dous citez Hurriz e alevez Corozaim serra E en Bethaida Li liu sunt destiné E maudit sunt de Dé Li malfé Antecrist Ki contraire iert a Crist El temple Deu vendra E pur Deu se tendra Aorer se fra Or e argent durra Tresor de felonie Ierent en sa baillie Dunt home serrunt Mort e occis a grant tort Ki en lui ne crerra Il les turmentera Une signe porterunt Cil ki en lui crerrunt Thau avera nun E de cele façun Par trois engins k’avera Fole gent decevera Par duns, e par pours Par miracles plusurs Trente de dous anz vivera E puis destruit serra Foudre del ciel vendra Ki Antecrist ardra Mes icist sathenas Enoch, e Helias Avra einz decolez Ke il soit morz ruez E Deus acorcera Le tens qu’il regnera Li an acurterunt E come mois serrunt Semaines a estors Encurterunt en jurs E jurs acurterunt En hores revendrunt Tut iceo Deus fera Pur ceo qu’il voudra Ke soient destruit gent Par l’Antecrist torment Issi acurtera le tens K’il regnera E dunc se drescerunt D’Aquilumbarz vendrunt Lai e desfiguré De trestute beauté Ke li rois Alisandre Mist par mut grant esclandre En icel liu de Got E en cel de Magot Vint e dous regnes sunt Ou iceles dous lius sunt Tant grant gent en vendra Heom numbrer nes purra Plus nes purrum numbrer Ke gravele de la mer Mes deus de cele gent Prendra sun vengement Cum ore purrez oir Si vus vient a pleisir Devant Got la cité Out un arbre planté Par le comant de Dé E par sa volenté Ki tuz jurs out verdur E foille e fruit e flor Treske Adam fu furmez E crist en croiz penez Icel jur asecha Ke Crist en croiz pena Ceo fu demustrement Del crucifiement A cele gent de Got E a ceus de Magot Sest arbre est apelé E arbre devee Ke heom ne puet brisier Branche ne depecier Ke il l’an ne soit mort Pur ceo est clos de mur fort Ke hom ne pusse aprocher Ne l’arbre depecier Mais il ravera verdur E foille e fruit e flur Al tens l’empereur De la terre maiur Grant miracle serra Kant iceo avendra E il prendra Magot E signe de Got E cunquerra la gent Entresqu’a orient Oez autre mustrance Ki vendra san dutance En Magot la cité Est un cerf tresgeté De ki ure est sur oré Par le comandement de Dé Devant del destre pié I est agenuillé Sun chief ad cliné Vers orient turné Demustrance cest del mund Des parties ki sunt Les trois en unt paien Le quart crestien Ki li chief unt beisié E sunt engenuillié Mes li cerf drescera Sa teste turnera Vers le regne maiur Cuntre l’empereur Ki cunquerra Magot E les regnes de Got En cel tens avendra K’uns home mil chacera E dis mile enfuirunt Pur Deus kis chacerunt Kant li rois ceo orra Mut s’en esbaudira E trestute sa gent Enprendrunt hardement Pus irra cil sanz heom Dedenz Jerusalem Sa corone k’avera A Deu presentera Sun real vestement E sun regne ensement E crestiene gent Trestuz veraiement Ens es mains Deu larra E s’alme lui rendra E il dunc finera Si ke puis ne serra Nul princes de Romains Bien en soez certeins Ne ja pus n’iert sur gent Le lur comandement E dunc revelera Antecrist regnera Si cum nus avum dit La desus e descrit De tut apertement Se mustra a gent Kar dunc iert a sun eé De trente anz en verité E pus treis anz dis mois Regnera ceo sachois E encuntre sa fin Si com dient devin El temple Dampne Dé Fera sa poesté Fera soi aorer Damnedeu apeler Dui baron donc vendrunt Antecrist dedirrunt Enoc, e Helyas Dedirrunt Sathanas Del jur de jugement Ferunt annuncement Antecrist les prendra E si les occira Iceo cunsentira Li deus ki tut cria Iceo est destiné E purveu de Dé Mais d’iluec au tierz jur Par Deu le Creatur Il resusciterunt En vie revendrunt Dunc iert destruiement De tute humeine gent Tel ne fu ne serra Ne jamés n’avendra Par Deu abrigerunt Li jur ki dunc serrunt Pur les feels de Dé Ke ierent turmenté E par vertu de Dé E par sa poesté Seint Michel pus vendra Antecrist occira Enz el munt de olivete E ceo ert la mete Ke li munz prendra fin Si cum dient devin Tut iceo dist Sibille As Romains la nobille E en versefiant Lur nuncia pus avant Del jur de jugement Issi faiterement Iudicu signum tellus sudore madescet Al premer mustrement Del jur de jugement La terre suera Suur sanc sera En representement Del sanc veraiement Ke Dampne Deu lessa Kant il el munde sua Si cum Lucas dit Pur voir en sun escrit E celorer adveniet per secla futurus Del ciel li reis vendra Ki sanz fin regnera Scilicet in carne presens ut iudicet orbem En char present serra Ki le munde jugera Unde Deum incredulus atque fidelis Dunc li bon Deu verrunt Li mal jugé serrunt Sic anime cum carne aderunt quas iudicat ipse Almes en char vendrunt Ki jugiés serrunt Occultos actus retegens tunc quisque loquetur Lur secrez voirement Dirrunt dunc tute gent A tort iert demustré Ja n’iert si celé Tradentur sontes eterna morte peribunt Li nuisable en verité Par mort ierent dampné Terre se drescera Signes demustra E la mer ensement E li ceus oelement Exurget terra signis pontumque polumque Dunc resusciterunt Tut icil ki mort sunt Lur sepulchre larrunt Al jugement corrunt Reicia simulacra viri cunctam quoque gazam Deu verrunt voirement Od ses seins hautement E en lui tut eé Serra determiné Celsum cum sanctis etas rex ipse perhennis Cum mund nient cotive Gist aspes bosoigne Si vendrunt precheur Devant lur Creatur Cum iacet incultus densis in vepribus orbis De noir enfer les portes E de almes ki sunt mortes Deus li rois brisera E sis engetera Inquerens terri portas Lumiere iert de clarté A tuz les feels Dé Sanctorum set enim cuncte lux libera carni E Deus demustra Ceo ke en quers serra A tute gent celé Tut iert manifesté Mieuz vient pecchier geir Espener e guerpir Ke devant tute gent Puis aler en turment Des pecchiez dunt avum Pris confessiun D’iceus nier jugement Ne ja puis mustrement Sic Deus omnipotens reserabit pectori luci Dunc ierent plurement De dens estraignement Tunc erit ⁊ luctus stridebunt dentibus omnes Del solail la luur Sustraite iert a cel jur E la grant cumpaignie D’esteilles iert perie Eripitur solis iubar corus interit astris Li cieus ert deliez E si ert esclairiez Si grant clarté serra La lune n’i parra Solvetur celum lunaris splendor obibit E fet a hummes las Ne n’iert hau ne bas Tut alinera Li rois ki jugera Deicient colles valles ab imo E munz, e chanz, e mer Ferat auliner Equantur campis montes ⁊ cerula ponti Li sunges cessera E terre perrira Sompnia cessabunt tellus confracta peribit Par flambe perirunt Funtaine secherunt Sic pariter fontes siccabunt flamme plurales De haut tube vendra Triste sun sonera Et tuba tunc sonitum tristem demittet ab alto Del mund pleindra La vie, le mal, la felonie Orbe gemens facinus miserunt variosque labores Terre sauvera demustra E enfer demustra Trata chaos demonstrabit terra deinceps Tut li roi ki serrunt Devant un roi vendrunt Merites receverunt De ceo ke fet averunt Autresi tote gent Averunt lur jugement Ignis de celo veniet sulphur cadet aquis Feu, e suffre vendra Ki en eves charra Iceo iert le turment Dedenz enfer pulent Li feeil Damne Dé El ciel iert porté Ou regnerunt sanz fin Si cum dient devin Deus nus otreit cel don E voire confessiun. Amen. Le livre de Sibile La roine nobile Issi translaté Od l’aie de Dé E pur l’empereis Ki soit en parais Deus m’en otroit sun dun S’amur sun guerdun E ki sunt grant barnage Me rende m’eritage Dunt sui desherité E a mut tort mené Deus nus otroit voir sen E vie sanz fin. Amen.